text: Borgmester: Drop den midlertidige grænsekontrol
  28 august 2016 kl. 18.24
  Den midlertidige stikprøvekontrol ved grænsen gør ingen gavn. Det siger Aabenraas Venstre-borgmester, Thomas Andresen, søndag til TV SYD. 
  Baggrunden er, at flygtningepresset på grænsen nu er aftaget drastisk. Seks uger i træk har antallet af personer, der søger asyl i Danmark været under 100.
  Thomas Andresen, borgmester Aabenraa.: "Jeg havde hellere set at ressourcerne blev brugt til at bekæmpe ungdoms- og bandekriminalitet"
  Torsdag den 25. august søgte én person asyl her i landet - og dagen før var antallet tre.
  I alt har omkring 5.000 personer søgt om asyl i Danmark i årets første otte måneder. Det skal ses i lyset af, at regeringen for hele 2016 venter 25.000 asylansøgninger.
  - Jeg havde hellere set at ressourcerne blev brugt til at bekæmpe ungdoms- og bandekriminalitet, siger Thomas Andresen til TV SYD - og han opfordrer sine partikolleger i regeringen til at tage den midlertidige grænsekontrol op til revision.
  Den stikprøvevise grænsekontrol koster over 200 millioner kroner i 2016.
  